section_heading: Vojna karijera
paragraph_text: Paul von Kneussl rođen je 27. lipnja 1862. u Lindauu u Bavarskoj. Sin je Johanna Kneussla i Klare Vigl. Kneussl je u bavarsku vojsku stupio 1880. nakon čega je služio u raznim vojnim jedinicama uspinjući se u vojnoj hijerarhiji. Nakon što je 1904. promaknut u bojnika, služi kao časnik u Glavnom stožeru bavarske vojske. U prosincu 1907. postaje ravnateljem Bavarske vojne akademije, da bi dvije godine nakon toga, u prosincu 1909., postao načelnik stožera III. bavarskog korpusa. U ožujku 1910. unaprijeđen je u pukovnika, nakon čega služi u bavarskom ministarstvu rata. U siječnju 1913. promaknut je u čin general bojnika, te postaje zapovjednikom 8. bavarske pješačke brigade smještene u Metzu koji je tada bio u sastavu Njemačkog Carstva.